ନୂଆଦିଲ୍ଲୀଃ ବହୁଚର୍ଚ୍ଚିତ ଶ୍ରଦ୍ଧା ହତ୍ୟାକାଣ୍ଡ ମାମଲାକୁ (Shraddha Walkar murder case) ନେଇ ସାରା ଦେଶରେ ଆଲୋଡନ ସୃଷ୍ଟି ହୋଇଥବା ବେଳେ ଏବେ ଆଉ ଏକ ଚାଞ୍ଚଲ୍ୟକର ତଥ୍ୟ ସାମ୍ନାକୁ ଆସିଛି । ଏଥିରେ ସିଧାସଳଖ ମହାରାଷ୍ଟ୍ର ପୋଲିସର ନିଷ୍କ୍ରିୟତା ସ୍ପଷ୍ଟ ଦୃଶ୍ୟମାନ ହେଉଛି । ବିଭତ୍ସ ହତ୍ୟାର ଶିକାର ହୋଇଥିବା ଶ୍ରଦ୍ଧା ଦୁଇ ବର୍ଷ ପୂର୍ବରୁ ପ୍ରେମିକ ତଥା ଲିଭ-ଇନ ପାର୍ଟନର ଅଫତାବର ଦ୍ବାରା ହତ୍ୟାର ଶିକାର ହେବା ଆଶଙ୍କା କରିଥିଲେ (Shraddha Walkar letter to mumbai polic)। ସେ ଏନେଇ ମହାରାଷ୍ଟ୍ରର ପାଲଘର ପୋଲିସକୁ ଚିଠି ଲେଖି ଅବଗତ କରିବା ସହ ସୁରକ୍ଷା ପାଇଁ ନିବେଦନ ମଧ୍ୟ କରିଥିଲେ ଶ୍ରଦ୍ଧା । ତେବେ ପୋଲିସ ଶ୍ରଦ୍ଧାଙ୍କ ଅଭିଯୋଗକୁ ଗୁରୁତର ସହ ନନେବା ସହ ମାମାଲରେ କୌଣସି କାର୍ଯ୍ୟାନୁଷ୍ଠାନ ଗ୍ରହଣ କରିନଥିଲେ । ଏବେ ଶ୍ରଦ୍ଧା ପୋଲିସକୁ ଲେଖିଥିବା ଚିଠି ଭାଇରାଲ ହେବା ପରେ ପୋଲିସର କାର୍ଯ୍ୟଶୈଳୀ ନେଇ ପ୍ରଶ୍ନ ଉଠିଛି ।
ତେବେ ଜଣେ ଯୁବତୀ ଚିଠି ଲେଖି ଏପରି ସଙ୍ଗୀନ ଅଭିଯୋଗ କରିବା ପରେ ପୋଲିସର ଉଦାସୀନତା ନେଇ ପ୍ରଶ୍ନ ଉଠିଛି । ଏହି ସମ୍ପର୍କରେ ସ୍ଥାନୀୟ ପାଲଘର ପୋଲିସ ମଧ୍ୟ ପ୍ରତିକ୍ରିୟା ରଖିଛି । ଅଭିଯୋଗପୂର୍ଣ୍ଣ ଚିଠି ପ୍ରେରଣ କରିବାର କିଛି ଦିନ ମଧ୍ୟରେ ଶ୍ରଦ୍ଧା ପୋଲିସକୁ ଆଉ ଏକ ଚିଠି ମଧ୍ୟ ଲେଖିଥିଲେ । ସେଥିରେ ସେ ଅଫତାବ ପରିବାରର ହସ୍ତକ୍ଷେପ ପରେ ଉଭୟଙ୍କ ମଧ୍ୟରେ ଥିବା ତିକ୍ତତା ସମାଧାନ ହୋଇ ସାରିଥିବା ଓ ଆଉ କୌଣସି କାର୍ଯ୍ୟାନୁଷ୍ଠାନର ଆବଶ୍ୟକତା ନଥିବା ଉଲ୍ଲେଖ କରିଥିବା ପୋଲିସ କହିଛି ।
ବର୍ତ୍ତମାନ ପରିସ୍ଥିତିରେ ଶ୍ରଦ୍ଧା ହତ୍ୟାକାଣ୍ଡକୁ ନେଇ ସାରା ଦେଶରେ ଚର୍ଚ୍ଚା ଲାଗି ରହିଥିବା ବେଳେ ଏବେ ହତ୍ୟାର ଶିକାର ହୋଇଥବା ଶ୍ରଦ୍ଧାଙ୍କ ଏହି ଚିଠି ଏବେ ଭିନ୍ନ ପ୍ରତିକ୍ରିୟା ସୃଷ୍ଟି କରିବାରେ ଲାଗିଛି । ଅନ୍ୟପଟେ ରିମାଣ୍ଡରେ ଥିବା ଗିରଫ ଅଭିଯୁକ୍ତ ଅଫତାବ ଠାରୁ ତଥ୍ୟ ସଂଗ୍ରହ କରିବା ଜାରି ରଖିଛି ପୋଲିସ ।
